Unnslipningshastighet

Unnslipningshastighet eller parabolsk hastighet er minimumshastigheten et legeme må ha for å unnslippe gravitasjonsfeltet til et annet legeme. Begrepet brukes innen astronomi og beskriver hvilken hastighet et legeme uten egen fremdrift må ha på overflaten av et himmellegeme for å unnslippe dets gravitasjonsfelt. Jordens unnslipningshastighet er 11,2 km/s, noe som betyr at et legeme med denne hastigheten vil forlate jordens gravitasjonsfelt og for alltid fjerne seg fra jorden (luftmotstanden er ikke tatt hensyn til). Den nødvendige hastigheten for å unnslippe gravitasjonsfeltet avtar når avstanden til gravitasjonssenteret øker, siden gravitasjonskraften er omvendt proporsjonal med kvadratet av avstanden.

Formelen for å regne ut et kuleformet legemes unnslipningshastighet er:

 v = Unnslipningshastighet
 G = Gravitasjonskonstanten
 M = Legemets masse
 r  = Legemets radius (mer presist: avstanden fra gravitasjonssenteret)
(Formelen tar ikke hensyn til rotasjonshastighet eller eventuelle gravitasjonskrefter fra andre nærliggende legemer.)

Asteroider kan ha unnslipningshastigheter på mindre enn 1 m/s. Hastigheter lavere enn unnslipningshastigheten vil føre til at legemet faller tilbake eller havner i bane. Sorte hull har innenfor hendelseshorisonten en unnslipningshastighet som er større enn lysets hastighet. Det betyr at gravitasjonskreftene er så store at ikke en gang lys har nok hastighet til å unnslippe.

 Noen unnslipningshastigheter 

 Himmel-legeme Unnslipningshastighet ved ekvator i m/s i km/s i km/t Merkur  4 300  4,3  15 480 Venus  10 200  10,2  36 720 Jorden  11 200  11,2  40 320 Månen  2 300  2,3  8 280 Mars  5 000  5,0  18 000 Jupiter  59 600  59,6  214 560 Saturn  35 500  35,5  127 800 Uranus  21 300  21,3  76 680 Neptun  23 300  23,3  83 880 Pluto  1 100  1,1  3 960Solen 617 300 617,3  2 222 280

 Kilder 
Nasjonal digital læringsarena - Romteknologi Vg3: Unnslipningshastighet Besøkt 7. mars 2015
Astronomi.no: Appendix 1c: Data om solsystemet 3  Besøkt 7. mars 2015

Kategori:Astrofysikk
Kategori:Baner
Kategori:Artikler i astronomiprosjektet